Vyhodnotenie sezóny  2014/15 pohľadom trénera

Sezónu  možno hodnotiť veľmi pozitívne.  C - družstvo mužov , za ktoré štartovali prevažne dorastenci  (Rasťo Michalec , Martin Matovič) a jeden žiak (Patrik Sýkora) suverénne vyhralo  8. ligu bez straty čo len jedného bodu. Tento úspech je výsledkov pravidelných tréningov 3x týždenne a tiež letnej prípravy v auguste 2014.  V prvej polovici družstvo dosahovalo skôr tesnejšie výhry, ale v odvetnej časti , až na zápas s Chtelnicou ,  boli už víťazstvá suverénnejšie. V odvetnej časti sa výrazne zlepšil Patrik Sýkora, keď dosiahol 87,5 % úspešnosť , zatiaľ čo po prvej polovici mal 59 %.  Ďalej sa zlepšili Gajdoš st. , v prvej časti 61 % , v odvete 86,7 %  a Ondrej Zachar v prvej polovici 52 % a v odvete 58,3 %.   Celkove podľa úspešnosti  bolo poradie : Rasťo Michalec 82,8 %, P. Sýkora 74,7 %,  M. Matovič 68 % , O. Zachar 55,7 %.   Ostatní hráči odohrali menej ako 50 % zápasov : Š. Lehen 80 %, K. Gajdoš st. 71 % a Roman Michalec 50 %.   Výsledok tohto mladého družstva dáva dobré predpoklady do budúcnosti, najmä keď sa P. Sýkora a Rasťo Michalec už začínajú presadzovať aj v A či B družstve.  
V uplynulej sezóne hralo A-družstvo žiakov v 1. lige a B-družstvo v 2. Lige.  A družstvo žiakov -skončilo na poslednom 8. mieste , keď sa mohlo spoliehať iba na jedného hráča Patrika Sýkoru (70,3 % úspešnosť). Dominika Gajarská dosiahla 23,1 % úspešnosť a Martina Čápková 21,9 % úspešnosť .  V šiestich dvojhrách nastúpila aj Lucia Čapkovičová a vyhrala jeden zápas, čo je 16,7 % úspešnosť.     Tomáš Matovič odohral dve neúspešné dvojhry a Tomáš Hyža jednu. Družstvo nevyhralo ani raz,  5x remizovalo a 9x  prehralo.  Niektoré prehry však boli veľmi tesné a podobne ako remízy, aj nešťastné.  Pri troche šťastia sa mohlo družstvo v 1. lige udržať. Na hráčsku neskúsenosť a nevyzretosť doplatili hlavne dievčatá . Ak chcú byť dobré hráčky, musia tiež výrazne zlepšiť prístup k tréningom a venovať im aj viac času.   
B-družstvo žiakov hralo v 2. lige sk. B , kde štartovalo len 5 družstiev, okrem nás ešte III. ZŠ Hlohovec , Gasto Galanta B,  Mladosť Sereď  a ŠKST Gabčíkovo. Družstvo skočilo na peknom 2. mieste za Mladosťou Sereď. Najlepším hráčom bol Tomáš Matovič -73,9 % (celkové 4.miesto v úspešnosti) , nasleduje Lucia Čapkovičová – 71,4 % úspešnosť (5.miesto)a Tomáš Hyža 63,6 % (8.miesto).  Jednu víťaznú dvojhru odohrala S. Krajčovičová , L. Padyšák odohral štyri neúspešné dvojhry a Adrián Rolenčík jednu. Družstvo sa zlepšilo najmä v odvetnej časti, keď prehralo iba jedno stretnutie v Seredi 4:6 , kde pre chorobu nemohla nastúpiť  L. Čapkovičová.   Tréningová morálka je dobrej úrovni , čo sa týka účasti  na tréningoch , ale tréningové úsilie bude treba značne zvýšiť. V budúcej sezóne budú hráči terajšieho B-čka už hrať za A družstvo a budú sa snažiť vybojovať opäť 1.ligu. S prípadnou pomocou Patrika Sýkoru sa im to môže podariť.  
TURNAJE:
V tejto sa naši žiaci a dorastenci prvý krát zúčastňovali aj regionálnych bodovacích turnajoch mládeže  bratislavského  a trnavského kraja, aj keď zatiaľ iba z čiastkovými úspechmi. Vďaka tomu sa už objavili aj v celoslovenských rebríčkoch.  
Na 1. bodovacom turnaji ml. žiakov a dorastencov v Moravskom Svätom Jáne štartovali Martin a Tomáš Matovičovci , Lucia Čapkovičová, Tomáš Hyža a Lukáš Padyšák.  Jedinú dvojhru vyhral iba dorastenec Martin Matovič, ktorý skončil celkove na 13.-18. mieste.  Oveľa úspešnejšie si viedli naši ml. žiaci a dorastenci na druhom bodovacom turnaji vo Veľkých Úľanoch , keď Tomáš Matovič postúpi zo skupiny a celkove obsadil 17.-20. miesto, Tomáš Hyža vyhral síce v skupine 2 zápasy , ale nepostúpil obsadil 21.-30. miesto z 38 účastníkov. Lucia Čapkovičová  dosiahla jedno víťazstvo v skupine a obsadila 13.-18. miesto z 24 účastníčok.  Veľmi dobre sa zapísali medzi dorastencami aj Rasťo Michalec , ktorý dosiahol jedno víťazstvo v skupine  a Patrik Sýkora , ktorý ešte ako žiak hral vyrovnané zápasy zo silnými a skúsenými dorastencami.  Celkove Rasťo Michalec obsadil 15.-21. miesto a Patrik Sýkora 22.-26 miesto.  Obaja ešte raz výraznejšie na seba upozornili na 3. bodovacom turnaji  v Podunajských Biskupiciach.  Michalec postúpil z druhého miesta v skupine  a celkove obsadil   9.-16.    miesto. Sýkora  podal v skupine vynikajúce výkony , keď vyhral nad   Marekom Nemcom z Malaciek a mal matchball s víťazom skupiny, hráčom 3.  ligy.  Celkove obsadil 19.-33.miesto.  Mladší žiaci Tomáš  Matovič, Tomáš Hyža a Adrián Rolenčík obsadili 19.-34. miesto.   Lucia Čapkovičová postúpila zo skupiny a obsadila 5.-8.miesto z 13 účastníčok.
Starší žiaci sa bodovacích turnajov pre slabší záujem nezúčastňovali , čo prekvapuje najmä u P. Sýkoru, ktorý sa mohol v tejto kategórii možno aj výraznejšie presadiť. M. Čápková a D. Gajarská sa zúčastnili aspoň jedného bodovacieho turnaja vo V. Úľanoch, kde zanechali dobrý dojem, aj keď zo skupín nepostúpili. Jediné víťazstvo dosiahla D. Gajarská .  
15. marca sa uskutočnili majstrovstvá regiónu TT/BA ml. žiakov a dorastencov. , ktorého sa zúčastnili T. Hyža (19-27.miesto), L. Čapkovičová (11.-15. miesto), M. Matovič, P. Sýkora (17.-24. miesto). Všetci vyhrali po jednej dvojhre v skupinách.  
Treba ešte dodať, že Lucia Čapkovičová sa zúčastnila SPM (Slovenský pohár mládeže) mladších žiačok v Majcichove, kde obsadila v základnej skupine 3. miesto, aj vďaka čomu je v slovenskom rebríčku na peknom 51.mieste.
Postavenie v slovenskom rebríčku k 1.3 2015:
ml. žiaci: 154. Tomáš Matovič,  162. Tomáš Hyža
ml. žiačky: 51. Čapkovičová Lucia
dorastenci: 130.  Rastislav Michalec , 132. Martin Matovič, 135. Patrik Sýkora. 
Žiaľ v kategóriách staršieho žiactva nemáme zastúpenie v slovenskom rebríčku, pričom naši starší žiaci hrajú 1. ligu. Podľa výkonnosti by tam určite mali byť , na vine je neúčasť na bodovacích turnajoch, prípadne na SPM. Kto chce byť naozaj dobrý hráč, musí chodiť aj na turnaje a konfrontovať svoju výkonnosť so svojimi rovesníkmi z iných, aj vyspelých oddielov. 
Celkove ďakujem všetkým žiakom a dorastencom za výkony a výsledky v práve skončenej súťažnej sezóne a tiež Štefanovi Lehenovi za pomoc pri tréningoch. Verím , že v budúcej sezóne budú výkony a výsledky ešte oveľa lepšie  na radosť celému oddielu ale i obci J. Bohunice.   

RNDr. Karol Gajdoš